Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 270/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„MİLAS ZEYTİNYAĞI“

ELi nr: PDO-TR-02379 – 13.11.2017

KPN (X) KGT ()

1. [KPN või KGT] nimetus(ed)

„Milas Zeytinyağı“

2. Liikmesriik või kolmas riik

Türgi

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

„Milas Zeytinyağı“ on väärisoliiviõli, mis on toodetud eranditult Milase provintsis kasvatatud oliivisordist ’Memecik’. Oliiviõli toodetakse ainult mehaaniliselt.

— Õli on tumerohelise/kollase värvusega ja terava puuviljalise lõhnaga.

— Oliiviõli lõhn meenutab värske rohu lõhna ning õlile on iseloomulik paprika ja musta pipra maitse.

— α-tokoferool: vähemalt 100 mg/kg õli kohta

— Fenooli kogusisaldus: vähemalt 100 mg/kg

— Vabade rasvhapete sisaldus tootes „Milas Zeytinyağı“ on alla 0,7 % (väljendatud oleiinhappena).

— Toote „Milas Zeytinyağı“ keskmine peroksiidiarv on 4,5 meq aktiivhapnikku ühe kilogrammi õli kohta ja maksimaalselt 20 meq aktiivhapnikku ühe kilogrammi õli kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toodet „Milas Zeytinyağı“ toodetakse üksnes määratletud geograafilises piirkonnas kasvatatud oliividest, eelkõige sordist ’Memecik’. Korje ajal lisatud muude sortide sisaldus ei tohi ületada 5 %.

3.4. Tootmise erietapid, mis peavad toimuma määratletud geograafilises piirkonnas

Toimingud alates tooraine tootmisest kuni oliivide õliks töötlemiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Lisaks toiduainete märgistamist ja esitlemist käsitlevates õigusaktides sätestatud kohustuslikele märgetele esitatakse etiketil järgmised andmed:

— päritoluimetus „Milas Zeytinyağı“;

— kaubanimi ja aadress, lühinimi ja aadress või äriühingu registreeritud kaubanimi;

— Euroopa Liidu KPNi sümbol;

— järgmised tähised:

— ametlik autentsust tõendav hologramm

4. Geograafilise piirkonna täpne määratlus

Määratletud piirkond hõlmab kõiki Milase omavalitsusüksuse külasid ja linnu. Omavalitsusüksused asuvad Muğla provintsis Egeuse mere lõunarannikul.

5. Seos geograafilise piirkonnaga

Geograafilise piirkonna eripära

Milase omavalitsusüksus asub Muğla provintsi loodeosas Menteşe piirkonnas. See on kitsaste ja sügavate orgudega ning lubjarikka mullaga mägine piirkond, mis ulatub põhja/kagu suunas Bafa järvest Milase madalikuni ning Ilbıra mäestikust läänes kuni Akçay madalikuni idas. Piirkonnas on vähe põllumajanduseks sobilikku maad ning mäenõlvadel on soodus keskkond oliivikasvatuseks. Milase piirkonnas on oliivikasvatus põllumajandustegevus, mida looduslikud tingimused igati soosivad.

Siin on tüüpiline vahemereline kliima. Oliivipuude õitsemise ja viljade valmimise ajal peab keskmine õhutemperatuur olema 15–20 °C ning alates valmimisest kuni saagikoristuseni vähemalt 5 °C. Samuti peab õhutemperatuur olema jahedam õiepungade moodustumise ajal. Oliivid on väga tundlikud madala temperatuuri suhtes ja nad saavad kahjustada, kui päevane miinimumtemperatuur langeb alla –7 °C. Milase oliivikasvandustes on keskmine päevane temperatuur detsembris vähemalt 9,9 °C, jaanuaris 8,9 °C ja veebruaris 9,5 °C, mis on jahedama perioodi jaoks väga sobiv. Maikuus, õitsemise ajal, on madalaim keskmine temperatuur 19,4 °C ning viljade valmimisperioodil on madalaim keskmine temperatuur 17,4 °C. Selline õhutemperatuur loob oliivipuude jaoks peaaegu optimaalsed kasvutingimused ja tagab suure oliivisaagi. Milase piirkonna pinnas koosneb lammimullast ja saviliivast. Selline muld säilitab vett, mis võimaldab oliivipuudel kasvatada tugevamaid juuri ja saavutada suurem saagikus. Samuti on Milase provintsis pikaajaline keskmine sademete hulk 900–1000 mm, mis sobib oliivikasvatuseks, ilma et oleks vaja oliiviistandusi niisutada. Kuigi niisutamine suurendab oliivide veesisaldust, kahjustab see ka fenoolide kogunemist ja nende ülekandumist oliiviõlisse.

Inimfaktor

Inimesed asustasid Milase linna alad rohkem kui 5 000 aastat tagasi. Tänu looduslikele tingimustele on oliivikasvatus ja oliiviõli tootmine piirkonna esmaseks põllumajandustegevuseks alates Kaaria asustamisest. Milas–Bodrumi maantee ääres Saricay (Pilavtepe) lähistel aluskivimist on leitud 2000 aastat e.m.a pärit oliivipressi alus. Ottomani impeeriumi Milases asuvatele oliiviveskitele ja -kodadele on viidatud ka 16. ja 17. sajandi dokumentides. Saagikoristuse õige alguskuupäeva kindlaks määramisel toetutakse kohalike oliivikasvatajate oskusteabele. Oliiviõli laagerdumine mõjutab nii õli klorofülli- kui ka antioksüdandisisaldust. Õige koristusaja valimine (enne täielikku valmimist, kui klorofülli ja fenoolide sisaldus on väiksem) tagab tootele „Milas Zeytinyağı“ erilise värvuse ja fenoolide sisalduse. Kuna oliiviõli tootmine on piirkonnas pikaajaline traditsioon, siis on piirkonnas ka palju oliiviõli tootmise rajatisi. Oliivid töödeldakse õliks väga lühikese aja jooksul, see võimaldab vältida triglütseriidide hüdrolüüsimist vabadeks rasvhapeteks ja hoida vabade rasvhapete sisalduse madalana.

Toote eripära

Tootele „Milas Zeytinyağı“ on eriomane tumeroheline/kollane värvus ja terav puuviljaline lõhn, millel on värske rohu nüanss, ning selle maitses segunevad värske rohi, paprika ja must pipar. Need omadused on seotud sordi ’Memecik’ kasutamisega. Milase piirkonnas on sorti ’Memecik’ kasvatatud põlvest põlve ja suurem osa selle piirkonna oliivipuudest on sordist ’Memecik’. Teadusuuringute kohaselt on sordi ’Memecik’ antioksüdantide aktiivsus ja fenoolide sisaldus suurem kui muude Türgis kasvatatud kultivaride puhul (Sevim ja Tuncay; 2012). Milase oliivisordist ’Memecik’ toodetud oliiviõli α-tokoferoolisisaldus on suurem kui piirkonnas kasvatatud muudest kultivaridest ja muudest piirkondadest pärit oliiviõlil (Sevim, Köseoğlı, Çetin; 2016). Toote „Milas Zeytinyağı“ lenduvate koostisosade uuringud on näidanud, et suur fenoolisisaldus annab tootele „Milas Zeytinyağı“ lõhna ja maitse ning kõige sagedamini esinevad fenoolühendid on heksanaal (värske rohu, õuna ja niidetud rohu aroom), E-2-heksenaal (mõru, mandli, värske rohu ja õuna aroom), heksanool (puuviljade ja niidetud rohu aroom) ja Z-3 heksenool (rohelised puuviljad ja mõru aroom). Fenoolide ja α-tokoferoolide suur sisaldus kaitseb oliiviõli ka oksüdeerimise eest, mistõttu on selle peroksiidisisaldus väiksem.

Põhjuslik seos

Toote „Milas Zeytinyağıt“ iseloomulikud omadused on seotud sordiga ’Memecik’, mis on piirkonnas hästi levinud ja peaaegu ainus sort. Selle sordi domineeriv sisaldus mõjutab õli keemilist koostist, eelkõige fenoolisisaldust ja antioksüdantset aktiivsust.

Lisaks aitavad toote „Milas Zeytinyağı“ eripära kujunemisele kaasa geograafilise piirkonna erilised mullastiku- ja kliimatingimused ning kohalike inimeste oskusteave. Piirkonna mägise pinnavormi tõttu on oliivikasvatus siin peamine põllumajandustegevus. Õhutemperatuur loob oliivipuude jaoks peaaegu optimaalsed kasvutingimused ja tagab suure oliivisaagi. Niisutuse puudumise tõttu sisaldavad oliivid palju fenoole. Oliivikasvatajad alustavad saagikoristust enne oliivide täielikku valmimist, et oliiviõlil oleks eriomane värvus ja lõhn. Oliivide kiire töötlemine aitab hoida peroksiidisisalduse ja vabade rasvhapete sisalduse madalal.

Viide tootespetsifikaadi avaldamisele

(viitemääruse artikli 6 lõike 1 teine lõik)

(1) ELT L 343, 14.12.2012, lk 1.